În primele nouă luni ale anului, Primăria Sectorului 6 a amenajat nu mai puțin de 3.500 de locuri noi de parcare. 268 dintre acestea sunt disponibile chiar pe timpul nopții. Ce tarif trebuie să achite bucureștenii și cum pot profita de aceste noi locuri de parcare?
A-ți găsi loc de parcare în București este de cele mai multe ori o adevărată provocare. Din acest motiv, autoritățile vin în sprijinul cetățenilor cu noi locuri de parcare. Acestea au fost amenajate între blocuri și au fost create prin reabilitarea sistemului rutier, a parcărilor vechi, majoritatea din pământ, ori prin resistematizarea circulației sau a demolării garajelor fără autorizație.
Astfel, din ianuarie până în septembrie 2023, s-au dat în folosință aproximativ 3.500 de locuri prin Administrația Comercială Sector 6. Cei interesați au depus cereri în aplicația parcari.adps6.ro.
Autoritățile au pus la dispoziția cetățenilor și alte 268 de locuri de parcare, pe timp de noapte în parcările publice amenajate: la Piața Drumul Taberei 1 și 2, la Piața Gorjului, Piața Crângași și pe strada Valea Lungă.
Cei care aleg să parcheze ziua în aceste locuri de parcare vor fi nevoiți să plătească 4 lei/ oră. Pentru un abonament lunar, cetățenii vor trebui să scoată din buzunar 150 de lei/ pe lună. Comercianții, în schimb, vor trebui să plătească 200 de lei/ lună.
Pentru realizarea acestor locuri de parcare au fost retrasate 36.165 de locuri parcare de reședință din cele 49.365 existente în Sectorul 6. Totodată, ca acest lucru să fie posibil au fost desființatee 370 de garaje. La rândul lor, acestea nu aveau autorizație ori era expirată și ocupau domeniul public încă din anii ’90. În locul acestora, vor fi amenajate 246 de locuri auto, 100 pentru biciclete, spațiu verde, zone de relaxare.
„Foarte mulți locatari din zonă m-au întrebat ce se întâmplă acolo, după ce am demolat cele 150 de garaje. Se întâmplă exact ceea ce am spus: facem locuri de parcare.
• Total număr de locuri de parcare proiectate 246, din care 10 dotate cu stații pentru încărcarea autovehiculelor electrice și 11 locuri pentru persoane cu dizabilități;
• Spațiu verde/zonă de relaxare, iluminat;
• Două parcări de biciclete de câte 50 locuri fiecare.
Civilizăm zona, asta facem: urbanism de reparație”, a transmis primarul Ciprian Ciucu.